b'\n_START_ARTICLE_\nValgomoji kolokazija\n_START_SECTION_\nStiebagumbiai ir j\xc5\xb3 panaudojimas\n_START_PARAGRAPH_\nStiebagumbiai turi akutes kaip ir Lietuvoje gerai \xc5\xbeinom\xc5\xb3 bulvi\xc5\xb3 stiebagumbiai. Stiebagumbio odel\xc4\x97 sukam\xc5\xa1t\xc4\x97ja, mink\xc5\xa1timas b\xc5\xabna baltas, gelsvas, geltonas, oran\xc5\xbeinis, rausvas ar net raudonas. Vienas taro augalas u\xc5\xbeaudina daug stiebagumbi\xc5\xb3 - kelis stambius pagrindinius ir daug smulki\xc5\xb3 \xc5\xa1onini\xc5\xb3. Pagrindinis stiebagumbis gali sverti iki 4 kg._NEWLINE_Stiebagumbis turi 18-20\xc2\xa0% krakmolo, 0,5\xc2\xa0% cukr\xc5\xb3, Kiek daugiau nei 3\xc2\xa0% baltym\xc5\xb3. Taro krakmolo gr\xc5\xabdeliai smulk\xc5\xabs, d\xc4\x97l ko tarinis krakmolas vertinamas tekstil\xc4\x97s pramon\xc4\x97je, kur j\xc4\xaf naudoja audini\xc5\xb3 apretavimui. \xc5\xa0is krakmolas taip pat naudojamas dietin\xc4\x97je ligoni\xc5\xb3 mityboje._NEWLINE_Vis\xc5\xb3 laukini\xc5\xb3 ir dalies kult\xc5\xabrini\xc5\xb3 tar\xc5\xb3 stiebagumbi\xc5\xb3 audiniai turi adati\xc5\xa1k\xc5\xb3 kalcio oksalato kristal\xc5\xb3 (rafid\xc5\xb3), kurie verdant suyra ir i\xc5\xa1tirpsta._NEWLINE_Derlingumas - 6-12 ton\xc5\xb3 stiebagumbi\xc5\xb3 i\xc5\xa1 hektaro. Daugelio veisli\xc5\xb3 stiebagumbiai auga daugiau kaip metus, kit\xc5\xb3 veisli\xc5\xb3 - 6-7 m\xc4\x97nesius. Spar\xc4\x8diausiai augan\xc4\x8di\xc5\xb3 veisli\xc5\xb3 stiebagumbiai subr\xc4\x99sta per 3 m\xc4\x97nesius._NEWLINE_Stiebagumbiai gerai i\xc5\xa1silaiko sausai laikomi, gerai atlaiko transportavim\xc4\x85.\n_START_SECTION_\nMityba\n_START_PARAGRAPH_\nTai vienas anks\xc4\x8diausiai sukult\xc5\xabrint\xc5\xb3 augal\xc5\xb3, pla\xc4\x8diai naudojamas tropik\xc5\xb3 \xc5\xa1ali\xc5\xb3 virtuv\xc4\x97se: Polinezijoje, Afrikoje ir kitur._NEWLINE_\xc5\xa0is augalas naudojamas ir Tolim\xc5\xb3j\xc5\xb3 Ryt\xc5\xb3 virtuv\xc4\x97se. Kinijoje jis vadinamas \xe8\x8a\x8b\xe9\xa0\xad (y\xc3\xb9t\xc7\x92u), Kantone \xe2\x80\x93 wutao, Japonijoje \xe2\x80\x93 \xe9\x87\x8c\xe8\x8a\x8b satoimo, o Kor\xc4\x97joje \xe2\x80\x93 \xed\x86\xa0\xeb\x9e\x80 toran. Da\xc5\xbeniausiai jis verdamas ar tro\xc5\xa1kinamas, ta\xc4\x8diau gali b\xc5\xabti ir apkepamas te\xc5\xa1loje._NEWLINE_Etioliuotus \xc5\xabglius augina ir valgo kaip \xc5\xa1parago \xc5\xabglius.'